CELEX: 32012D0043
Language: da
Date: 2012-01-25 00:00:00
Title: 2012/43/EU: Kommissionens gennemførelsesafgørelse af 25. januar 2012 om bemyndigelse af Kongeriget Danmark til at indgå aftaler med Grønland og Færøerne om behandling af pengeoverførsler mellem Kongeriget Danmark og hvert af disse territorier som pengeoverførsler inden for Danmark i overensstemmelse med Europa-Parlamentets og Rådets forordning (EF) nr. 1781/2006 (meddelt under nummer K(2012) 141)

27.1.2012   
            
            
               DA
            
            
               Den Europæiske Unions Tidende
            
            
               L 24/12
            
         KOMMISSIONENS GENNEMFØRELSESAFGØRELSE
   af 25. januar 2012
   om bemyndigelse af Kongeriget Danmark til at indgå aftaler med Grønland og Færøerne om behandling af pengeoverførsler mellem Kongeriget Danmark og hvert af disse territorier som pengeoverførsler inden for Danmark i overensstemmelse med Europa-Parlamentets og Rådets forordning (EF) nr. 1781/2006
   (meddelt under nummer K(2012) 141)
   (Kun den danske udgave er autentisk)
   (2012/43/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1781/2006 af 15. november 2006 om oplysninger, der skal medsendes om betaler ved pengeoverførsler (1), særlig artikel 17,
   under henvisning til ansøgningen fra Kongeriget Danmark og
   ud fra følgende betragtninger:
   
               (1)
            
            
               Danmarks ansøgning om bemyndigelse til at fravige bestemmelserne i forordning (EF) nr. 1781/2006, jf. artikel 17, stk. 1, for så vidt angår pengeoverførsler mellem Danmark og Grønland og Danmark og Færøerne blev lanceret i december 2006 og endeligt afsluttet i april 2011.
            
         
               (2)
            
            
               I overensstemmelse med artikel 17, stk. 2, i forordning (EF) nr. 1781/2006 er pengeoverførsler mellem Danmark og Grønland og mellem Danmark og Færøerne midlertidigt blevet behandlet som pengeoverførsler inden for Danmark siden december 2006.
            
         
               (3)
            
            
               Medlemsstaterne blev den 27. april 2011 informeret om, at Kommissionen fandt, at den havde modtaget alle de nødvendige oplysninger for at kunne vurdere Danmarks ansøgning.
            
         
               (4)
            
            
               Hverken Grønland eller Færøerne indgår i Den Europæiske Unions område, således som det er afgrænset i henhold til artikel 52 i traktaten om Den Europæiske Union (TEU) og artikel 355 i traktaten om Den Europæiske Unions funktionsmåde (TEUF), men de indgår i Danmarks valutaområde. Grønland og Færøerne opfylder derfor kriteriet i artikel 17, stk. 1, litra a), i forordning (EF) nr. 1781/2006.
            
         
               (5)
            
            
               Betalingsformidlere i Grønland og på Færøerne deltager direkte i betalings- og afviklingssystemer i Danmark, dvs. enten Kronos eller Sumclearing. De opfylder derfor kriteriet i artikel 17, stk. 1, litra b), i forordning (EF) nr. 1781/2006.
            
         
               (6)
            
            
               Både Grønland og Færøerne har indsat bestemmelser i deres respektive retsorden, som svarer til bestemmelserne i forordning (EF) nr. 1781/2006; navnlig, for Grønlands vedkommende, ved lov nr. 399 af 21. april 2010 om oplysninger, der skal medsendes om betaler ved pengeoverførsler, og lov nr. 6 af 19. maj 2010 om oplysninger, der skal medsendes om betaler ved pengeoverførsler, og, for Færøernes vedkommende, ved lov nr. 467 af 17. juni 2008 om oplysninger, der skal medsendes om betaler ved pengeoverførsler, ændret ved lov nr. 579 af 1. juni 2010.
            
         
               (7)
            
            
               Grønland og Færøerne har vedtaget lovgivning, som bidrager til at opbygge et solidt system til forebyggelse af hvidvaskning af penge. I Grønland består denne lovgivning især af kongelig anordning nr. 1034 af 30. august 2010 om forebyggende foranstaltninger mod hvidvask af udbytte og finansiering af terrorisme og lov nr. 5 af 19. maj 2010 om forebyggende foranstaltninger mod hvidvask af udbytte og finansiering af terrorisme. På Færøerne består lovgivningen til forebyggelse af hvidvaskning af penge især af kongelig anordning nr. 79 af 29. januar 2010 om forebyggende foranstaltninger mod hvidvask af udbytte og finansiering af terrorisme og loven om forebyggende foranstaltninger mod hvidvask af udbytte og finansiering af terrorisme, lov nr. 56 af 9. juni 2008 med ændringer af 26. maj 2010.
            
         
               (8)
            
            
               Grønland og Færøerne har indført passende lovgivning til at pålægge enheder eller personer, der optræder på De Forenede Nationers eller Den Europæiske Unions fortegnelser, økonomiske sanktioner.
            
         
               (9)
            
            
               Både Grønland og Færøerne har således vedtaget samme regler som dem, der er indført ved forordning (EF) nr. 1781/2006, og de kræver, at deres respektive betalingsformidlere anvender disse regler, hvilket betyder, at kriteriet i nævnte forordnings artikel 17, stk. 1, litra c), er opfyldt.
            
         
               (10)
            
            
               Danmark bør derfor indrømmes den undtagelse, hvorom der ansøges.
            
         
               (11)
            
            
               De aftaler, som indgås mellem Danmark og Grønland, bør indeholde bestemmelser, som sikrer, at de er i overensstemmelse med Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (2), særlig artikel 25 og 26.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Udvalget til Forebyggelse af Hvidvaskning af Penge og Finansiering af Terrorisme —
            
         VEDTAGET DENNE AFGØRELSE:
   Artikel 1
   Kongeriget Danmark bemyndiges til at indgå aftaler med Grønland og Færøerne om, at pengeoverførsler mellem Danmark og Grønland og mellem Danmark og Færøerne behandles som pengeoverførsler inden for Danmark i henhold til forordning (EF) nr. 1781/2006.
   Artikel 2
   Denne afgørelse er rettet til Kongeriget Danmark.
   
      Udfærdiget i Bruxelles, den 25. januar 2012.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 345 af 8.12.2006, s. 1.
   
      (2)  EFT L 281 af 23.11.1995, s. 31.